钦定古今图书集成/方舆汇编/职方典/第1492卷 > 《重建弥勒州城楼官署记》王业
## 钦定古今图书集成/方舆汇编/职方典/第1492卷 > 《重建弥勒州城楼官署记》王业

广西之西南仅百里，有州曰弥勒，泉甘而土沃，俗朴
而民淳，幽僻之乡也。自弘治年间，始设流焉。庚申秋
七月，余奉命来守。观乃风，流俗杂彝，景色萧条。阅乃
城，楼𬮱偃卧，环堵覆隍；抵乃舍，屋宇倾颓，堂阶敧倚，
殆不可居。曰：“恶，是何郡也？”事少竣，乃召诸父老而咨
之曰：“敝若斯，果何以故？”佥曰：“弥勒服在遐荒，希沾王
化。茅居而谷处，腥食而酪饮。官斯土者鄙其俗咸无
固志。缘习僰猡，以至于斯。诚不足以壮观而保障也。”
余曰：“俗不忌恶，观政者化；人不讳彝，觌德者革。我皇上文命诞敷，遐迩一体。若辈独非有血气人心者乎？
乃陈规度，树章程，随俗变易，以阐扬我皇上德意。不
期年而民稍知向革，浸浸然有亲上”敬长之风矣。遂
请于巡抚蒋公、巡按王公、分守欧公、分巡姚公，得金
若干，并捐俸资，爰起工役，缺者葺之，旧者新之。四门
乃各建一楼，楼各一榜：东曰“广野春辉”，南曰“盘江献
秀”，西曰“翠屏秋色”，北曰“圭岭呈青。”命名寓意，盖取诸
景。寝室后为“思过堂”，以间计者三，以檩计者七，以椽
计者六。左右各一廊檩减堂之三，椽减之数如檩间，
则犹夫堂也，以备游息。仪门之内为戒石亭，间惟一
轩则四焉。竖碑其中，以便警省。凡杞梓金石、丹漆黝
垩，焕然改观。民不告病，而观瞻备，翰屏固矣。功经于
庚申冬十二月，阕于辛酉春三月。柏影护阶，清风可
掬；槐阴夹道，翠色欲流。听政之暇，临风对月，不觉有
洒然自得之意。因勒石以纪岁月云